London Overground

Latar belakang

Perkhidmatan kereta api di Great Britain diuruskan melalui sistem franchis dan dijalankan oleh beberapa buah syarikat keretea api swasta, bawah jenama National Rail. Walau bagaimanapun London Underground bukan salah satu perkhidmatan National Rail kerana diuruskan oleh Transport for London (TfL).
Satu skema perintis telah dilancarkan pada tahun 2003 untuk menjenamakan semua perkhidmatan kereta api National Rail di kawasan London sebagai Overground Network. Melalui skim ini, TfL menyediakan paparan maklumat kereta api yang konsisten, papan tanda stesen dan peta-peta perkhidmatan di kawasan-kawasan terpilih di sekitar London Selatan. Langkah ini menunjukkan keberkesanan TfL untuk mengambilalih perkhidmatan National Rail di London, walaupun skim ini telahpun diberhentikan.
Pada Januari 2004, Jabatan Pengangkutan mengumumkan ulasan mengenai industri kereta api United Kingdom. Sebahagian ulasan itu menyentuh tentang cadangan Transport for London untuk menubuhkan suatu "Perbadanan Kereta Api Serantau London", supaya TfL berkuasa terhadap perkhidmatan kereta api dalam kawasan Greater London.
Perundingan telah dibuat bagi memindahkan pentadbiran asal franchis kereta api Silverlink ke dalam pentadbiran TfL. Ini merupakan hanya satu-satunya langkah untuk mewujudkan perbadanan kereta api serantau London.
Franchis Silverlink merangkumi dua perkhidmatan kereta api iaitu Silverlink County (perkhidmatan dari Euston ke Northampton, St Albans Abbey, Bletchley dan Bedford); dan Silverlink Metro (menyediakan perkhidmatan dalam kawasan bandar London). Pada tahun 2007, setelah francis ini diambil alih, perkhidmatan kereta api Silverlink County dipindah masuk dalam francis London Midland, manakala perkhidmatan kereta api Silverlink Metro diletakkan bawah TfL.

Kenyataan terawal

Pada 20 Februari 2006, Jabatan Pengangkutan telah mengumumkan bahawa TfL akan mengambilalih perkhidmatan Silverlink Metro. Tender-tender dipelawa daripada kontraktor berpotensi untuk menguruskan perkhidmatan ini yang diberi nama sementara Kereta Api London Utara. Pada 5 September 2006, pengumuman jenama London Overground telah dibuat, dan juga Aliran London Timur dan projek pemanjangannya turut disahkan untuk dimasukkan dalam perkhidmatan ini.

Pelancaran

Pada 11 November 2007, TfL secara rasminya mengambil alih perkhidmatan kereta api Kereta Api London Utara, yang merupakan francis Silverlink Metro. Upacara perasmian secara rasmi diadakan di Hampstead Heath oleh Ken Livingstone, Datuk Bandar London pada waktu itu dengan sidang media diadakan di platform stesen Willesden Junction yang sudah tidak digunakan.
Pelancaran ini diiringi dengan kempen pemasaran bertemakan "set kereta api baru London". Poster-poster dan risalah-risalah dengan gambar model kereta api yang mengandungi kereta api Overground yang baru, landasan kereta api dan pekerja-pekerja.
Sejak mula-mula lagi TfL telah memberi pengubahsuaian terhadap perkhidmatan itu dengan menambah kekerapan perkhidmatan kereta api, meletakkan pekerja-pekerja di semua stesen, menambah baik kemudahan-kemudahan yang ada di semua stesen, memulakan perkhidmatan gerabak-gerabak kereta api (rolling stock) yang baru dan juga menambah kemudahan pembayaran tambang menggunakan kad Oyster. 
Semua stesen telah diselenggara dan diberi rupa baru serta identiti jenama Silverlink dibuang. Papan tanda stesen diganti baru dengan menggunakan piawai korporat TfL misalnya penggunaan fon Johnston.
Pada 15 April 2009, platform-platform di Stratford yang menyediakan perkhidmatan ke aliran London Utara telah dipindahkan ke platform aras tinggi (platform 1 dan 2) daripada platform lama yang terletak di aras rendah. Platform lama ini diubahsuai untuk menyediakan perkhidmatan Docklands Light Railway ke Stratford International yang bakal dibuka pada awal tahun 2011. Platform 1 dan 2 merupakan platform tengah yang mesra kerusi roda. Platform ini bersambung dengan platform 12 dan menyediakan laluan bawah tanah untuk ke platform 3–11.
Manakala pada 27 September 2009, Imperial Wharf dibuka dalam perkhidmatan aliran London Barat. Stesen ini terletak di antara stesen Tube West Brompton dan Clapham Junction.

Pemanjangan aliran London Timur

Pada 27 April 2010, aliran London Timur dijadikan sebahagian rangkaian London Overground setelah pemanjangan Fasa 1 aliran ini disiapkan. Aliran London Underground terdahulu telah dipanjangkan (yang merentasi jejambat stesen Broad Street ke stesen Dalston Junction yang dibuka semula ke arah utara; dan dari Crystal Palace ke West Croydon ke arah selatan) menggunakan landasan Aliran Utama Brighton yang sedia ada. Perkhidmatan percubaan terhad mula dijalankan dari Dalston Junction ke New Cross / New Cross Gate. Hanya pada 23 Mei, perkhidmatan lengkap dari Dalston Junction ke West Croydon/Crystal Palace mula dijalankan.

Pengendali

London Overground dikendalikan oleh sebuah syarikat swasta iaitu London Overground Rail Operations (LOROL). Seperti Docklands Light Railway, TfL menyediakan tender terbuka bagi pentadbiran Overground. Tidak seperti francis National Rail, TfL berhak untuk menyelaraskan harga tambang, menyediakan gerabak kereta api dan menetapkan aras khidmat. Pengendali akan mendapat elemen risiko hasil dengan 90% daripadanya akan diterima oleh TfL, manakala 10% selebihnya disimpan oleh pengendali. Pengendali juga diberi tanggungjawab sepenuhnya dari segi pengumpulan hasil.
Pembida tender ialah MTR Laing (usaha sama sama rata antara MTR Corporation dan Laing Rail, Govia, National Express Group (pengendali Silverlink) dan NedRailways. Pada Disember 2006, pembida dihadkan kepada Govia dan MTR Laing, dan syarikat-syarikat ini terpilih untuk memberi tawaran bidaan yang lebih baik. Pada 19 Jun 2007, MTR Laing diumumkan memenangi bida tender ini.
Perjanjian tujuh tahun dimanterai pada 2 Julai 2007, dengan pilihan untuk memanjangkan tempoh perjanjian selama dua tahun. Sebagai persediaan kepada pelancaran Overground, MTR Laing ditukar nama kepada London Overground Rail Operations Ltd (LOROL).
Pada Disember 2007, syarikat induk John Laing plc iaitu Henderson Group telah menjual Laing Rail, yang terdiri daripada separuh bahagian LOROL, Kereta Api Chiltern dan juga kepentingan-kepentingan dalam syarikat pengendali kemudahan kereta api terbuka Wrexham & Shropshire. Pada April 2008, pengendali kereta api bagi kerajaan negara Jerman, Deutsche Bahn, membeli Laing Rail. Deutsche Bahn sekarang memiliki 50% kepentingan dalam LOROL.

Sistem sedia ada

Rangkaian asal, aras khidmat dan jadual waktu perjalanan adalah merupakan perselanjaran dengan perkhidmatan Silverlink Metro. Perkhidmatan Overground, seperti yang ditonjolkan melalui namanya, mencakupi landasan atas permukaan tanah. Kebanyakan landasan ini menghubungkan kawasan di luar London Tengah, dengan majoritinya terletak di Zon 2 Travelcard. London Overground juga menyediakan perkhidmatan ke London Tengah iaitu ke Euston, yang merupakan stesen pernghujung aliran Watford DC.

Tiket

Dalam perkhidmatan Overground, tiket kertas dan kad Oyster digunakan. Penumpang juga dibolehkan untuk menggunakan semua jenis Travelcard (sama ada Travelcard harian, mingguan, bulanan dan tahunan), dan juga tiket kertas sehala, tiket kertas pergi balik dan juga tiket kertas pergi balik pakej murah yang tertakluk kepada skim tambang berzon, seperti semua perkhidmatan National Rail dan TfL di London. Penggunaan kad Oyster secara lalu dan bayar (pay-as-you-go, PAYG) turut dibenarkan.
Sebagai langkah untuk meningkatkan keselamatan dan juga memastikan mendapat pulangan hasil, TfL akan memasang pintu tiket di beberapa buah stesen. Ini disebabkan oleh pada asalnya stesen-stesen sedemikian tidak mempunyai penghadang seumpamanya, tetapi hanya mempunyai pembaca kad Oyster. Pembaca kad Oyster di stesen Tube Blackhorse Road juga todak lagi digunakan.
Tiket kertas Overground masih lagi menggunakan penampilan tiket perkhidmatan National Rail tetapi dengan pertindihan imej roundel TfL di bahagian tengah tiket dan motif Rail Settlement Plan yang berwarna hijau pudar.

Tambang perjalanan

Seperti perkhidmatan London Underground dan Docklands Light Railway, Overground juga menggunakan skim yang serupa bagi tambang perjalanan berdasarkan zon. Semua stesen yang terletak di luar Greater London telahpun dikelaskan dalam Zon 7, 8 dan 9 Travelcard yang beru diperkenalkan, kecuali stesen Watford Junction yang dikenakan tambang khusus. Pengelasan zon bagi stesen Acton Central, Hampstead Heath dan Willesden Junction pula dirombak pada 2 Januari 2008 untuk menyelaraskan tambang yang lebih fleksibel. Tiket kertas juga diletakkan harga tambang yang lebih mahal berbanding tambang yang dijelaskan melalui kad Oyster lalu dan bayar.

Pemantauan prestasi sistem

Walaupun Overground ini merupakan perkhidmatan TfL, sistem ini dipantau untuk prestasi sebagai sebahagian rangkaian National Rail, tidak seperti London Underground. Hasil kajian Office of Rail Regulation (ORR) yang terkini bagi tempoh Januari hingga Mac 2010 telah menunjukkan Overground telah mencapai 92.7 peratus dari segi jangkaan Ukuran Prestasi Awam (Public Performance Measure, PPM) untuk ketepatan waktu dan kebolehpercayaan. Angka ini hampir serupa dengan PPM purata bagi semua syarikat kereta api London dan bahagian barat daya England. TfL juga telah mengadakan penyelidikan prestasi Overground daripada perspektif penumpang dengan menggunakan data sistem tiket kad Oyster dengan Institut Teknologi Massachusetts.
Manakala Kajian Penumpang Negara (National Passenger Survey) keluaran musim bunga tahun 2010 yang dijalankan oleh Passenger Focus mendapati bahawa Overground diletakkan pada kedudukan paling bawah carta kadaran kepuasan bagi mana-mana syarikat kereta api United Kingdom. Overground mendapat sebanyak 72 peratus.

Rolling stock

Transport for London telah memperkenalkan penggunaan kereta api rolling stock terbaharu selepas mengambil alih perkhidmatan Silverlink dalam tempoh antara tiga dan lima tahun. Pada tahun 2009, kereta api Capitalstar Kelas 378 baharu yang ditempa oleh Bombardier Transportation telah digunakan dalam perkhidmatan. 24 buah set kereta api tiga gerabak telah diletakkan dalam aliran London Utara manakala dalam tahun 2011 satu lagi gerabak bakal ditambah pada setiapnya apabila projek pemanjangan selesai. Di aliran London Timur, sebanyak 20 buah set telahpun diguna dalam perkhidmatan dan bakal ditambah lagi sebanyak tiga buah set.
Kereta api elektrik Kelas 378 baharu telahpun ditonjolkan di stesen Willesden Junction pada 13 Julai 2009. Ciri-ciri kereta api ini menyerupai ciri-ciri kereta api yang digunakan dalam perkhidmatan London Underground seperti tempat duduk sisi dan tempat penumpang berdiri yang lebih luas supaya dapat memuatkan banyak penumpang pada satu-satu masa. Selain itu juga, kereta api ini dilengkapi dengan pendingin hawa  Percubaan awal pengendalian gerabak ini dilakukan dan dari masa ke masa digunakan penuh dalam mana-mana perkhidmatan. Kereta api Capitalstar ini secara rasminya mula digunakan pada Julai 2009.

Penjenamaan

Tampakan visual Overground masih lagi dikekalkan dengan piawai reka bentuk TfL, serupa dengan unsur-unsur publisiti Underground berasaskan reka bentuk asal Frank Pick. Reka bentuk ini akan juga ditampilkan pada gerabak-gerabak kereta api baru.
Roundel TfL, iaitu simbol bar dan bulatan bagi pengangkutan London, juga digunakan dalam sistem Overground. Identiti Overground merupakan bulatan berwarna jingga dan bar berwarna biru. Roundel ini merupakan rekaan asal London Passenger Transport Board yang ditampilkan pada tahun 1933 dan pada waktu sekarang roundel ini diaplikasikan dalam pelbagai jenis sistem pengangkutan lain yang lain seperti bas dan kapal Sungai Thames.

Bagi perkhidmatan Overground, warna piawai korporat Pantone 158C digunakan. Dalam peta London Underground, Overground ditampilkan sebagai garis kembar yang berwarna jingga seperti Docklands Light Railway untuk menandakan bahawa Overground ini bukanlah perkhidmatan Underground.
Papan tanda korporat dan dokumen-dokumen rasmi menggunakan fon jenis Johnston seperti juga perkhidmatan TfL yang lain. Beberapa buah stesen yang baru diubahsuai juga menonjolkan nama stesen dalam huruf besar 3D.

Penseragaman

Gerabak-gerabak kereta api baharu telahpun digayakan dengan rupa bentuk London Overground. Rupa bentuk ini serupa dengan seragam London Underground – gerabak berwarna kelabu pudar, coretan melintang tebal berwarna biru dan coretan berwarna jingga di bahagian bawah gerabak, roundel London Overground yang berada di tengah-tengah setiap gerabak, dan pintu berwarna jingga. Hadapan dan belakang gerabak diwarnakan kuning untuk menepati piawaian National Rail.
Gerabak asal Silverlink pula dikekalkan tampakan seragam dengan warna ungu dan hijau daun, dan pintu berwarna kuning. Logo Silverlink dibuang dan digantikan dengan logo Overground bagi kebanyakan gerabak.

Perancangan masa hadapan

Pengembangan rangkaian Overground telah diwara-warakan oleh TfL sebagai strategi dalam sistem pengangkutan. Dengan penambahan dua aliran baru dalam Overground, suatu perkhidmatan kereta api lingkaran dapat dibentuk. Aliran London Timur telahpun dilengkapkan manakala dana telah dikumpul untuk kerja-kerja pengubahsuaian aliran London Selatan pada tahun 2009. Peta gambaran rangkaian Tube pada tahun 2010 juga telah dikeluarkan pada tahun 2008 lagi kepada media cetak untuk menunjukkan potensi keseluruhan rangkaian.]]

Aliran London Utara

Kereta api tiga gerabak digunakan untuk mengangkut penumpang di aliran ini. TfL sedang berusaha untuk memulakan perkhidmatan kereta api empat gerabak. Oleh sebab yang demikian, pada 20 Februari hingga 31 Mei 2010, perkhidmatan Overground di antara Gospel Oak dan Stratford telah dihentikan buat sementara waktu untuk memberi laluan kepada kerja-kerja pembesaran platform dan pemasangan sistem lampu isyarat baharu. Selain itu juga, pemasangan landasan baharu turut dilaksanakan. Bagi stesen-stesen lain di aliran ini, perkhidmatan kereta api diteruskan dengan kadar yang terhad, manakala perkhidmatan pada setiap hari Ahad dibatalkan.

Aliran London Timur

Perkhidmatan aliran London Timur menghala ke arah utara hanyalah sampai di Dalston Junction sejak aliran ini dibuka semula pada tahun 2010. Aliran ini asalnya dirancang untuk dipanjangkan sehingga Dalston Junction yang berada di bahagian selatan aliran London utara. Tetapi pada September 2006, Ken Livingstone, Datuk Bandar London pada waktu itu, mencadangkan supaya aliran ini dipanjangkan hingga ke Highbury & Islington, melalui Canonbury.
Perkhidmatan ke Highbury & Islington ini dijangka dibuka pada bulan Mei 2011. Kekerapan perkhidmatan di aliran ini dikhabarkan berjalan setiap tujuh ke lapan minit. Perjalanan dari Dalston Junction ke Highbury & Islington mengambil masa sebanyak enam minit. Kemudahan ini membolehkan penumpang membuat pertukaran perkhidmatan untuk ke aliran Victoria dan aliran Northern City (First Capital Connect)di stesen Highbury & Islington.

Aliran Watford DC

TfL telah merancang untuk memanjangkan aliran Bakerloo ke Watford Junction.

Aliran London Selatan

Fasa ke-2 projek pemanjangan aliran London Timur akan menghubungkan Surrey Quays ke rangkaian aliran London Bandar Selatan dan juga ke Clapham Junction. Setelah siapnya projek ini, rangkaian kereta api lingkaran sekitar London Tengah dapat dibentuk. Projek ini dijangka siap pada bulan Mei 2012.
Laluan London Selatan ini akan mencapah keluar dari aliran London Timur yang berada di selatan Surrey Quays. Landasan kereta api milik Syarikat Kereta Api London Timur yang telah ditutup akan kembali dibuka. Aliran ini akan melalui jambatan yang dibina merentasi Surrey Canal Road ke Old Kent Road Junction. Dari Denmark Hill hingga Wandsworth Road kereta api akan menggunakan landasan sedia ada dan kemudiannya membelok di Factory Junction. Selepas melalui Battersea, di Clapham Junction, kereta api akan memasuki kembali landasan Overground di bahagian aliran London Barat. Tiada maklumat terkini tentang kedudukan platform pekhidmatan kereta api bagi perkhidmatan aliran London Selatan di Clapham Junction.
Perkhidmatan aliran London Selatan akan melalui Loughborough Junction dan Brixton tetapi tidak akan berhenti di stesen-stesen ini. Cadangan ini dikritik kerana tidak memberi pertukaran perkhidmatan dengan kereta api Thameslink dan aliran Victoria. Dalam perancangan semasa, stesen-stesen ini tidak mungkin dapat dibina dalam apa-apa jua disebabkan oleh landasan itu sendiri yang telahpun ditegakkan di atas gerbang.
TfL pada mulanya mencanangkan projek aliran London Selatan diberi dana untuk program Thameslink atas sebab peningkatan bilangan penumpang di stesen Tube London Bridge apabila siapnya projek menaik taraf Thameslink.
Dalam keluaran akhbar The Londoner keluaran Mac 2008, TfL mengumumkan hasrat untuk mengambil alih lebih banyak laluan kereta api di selatan London apabila syarikat francais kereta api Southern tamat pada tahun 2009. Tetapi hal ini tidak dinyatakan dalam dokumen tender dan rancangan sepuluh tahun francais itu yang diterbitkan pada tahun 2008.

Stesen pertukaran Old Oak Common

Terdapat suatu pelan jangka panjang untuk membuka satu kemudahan stesen pertukaran dengan perkhidmatan kereta api laju baru HS2 (High Speed 2) yang masih dalam perancangan. Dokumen perancangan yang dikeluarkan oleh Jabatan Pengangkutan menyatakan cadangan kedudukan stesen itu di selatan stesen Tube Willesden Junction. Selain itu, stesen itu dijangkakan untuk dibuka pada tahun 2025 dan menyediakan kemudahan pertukaran perkhidmatan Overground itu sendiri antara aliran London Utara dan aliran London Barat.
Stesen ini juga menyediakan perkhidmatan pertukaran untuk kereta api Crossrail, Heathrow Express dan Great Western. Terdapat juga cadangan untuk menyediakan pertukaran ke aliran Bakerloo dan Central.
Rancangan pembinaan stesen ini mendapat sokongan pihak berkuasa tempatan daerah Hammersmith & Fulham, Ealing dan Brent.